這間位於太子新開不久的餐廳「包販子」,名乎其實主打「包」,所賣的包子大受歡迎,在IG上大行其道,小妹被比佢地出品既包吸引住,鎖定要在放工後要去潮聖一番。
餐廳好似係由一班年輕人開設,黑色門面配上白底招牌同盞鬼插畫,簡簡單單,感覺好文青,有台灣味道!
店內坐位唔算多,但都有望窗的高枱位;
另一旁有售賣自家品牌(定寄賣?)的產品,帆布袋、明信片、膠帶等,都有著濃濃文青感。
餐牌只得三頁,一頁飲品、兩頁食物;食物以包為主打,有分包/多士、全日早餐和小食;據說他們的麵包都係自家製自家發酵,很有誠意!
本身係網上見到佢地既飲品膠杯有印上插畫好可愛,諗住叫返杯影下相,但原來堂食就唔會用到膠杯,有點失望。
先叫左份小食鹽酥菇 $38,佢地既鹽酥菇真係好刷咀,真心推薦!條條菇都炸得夠晒乾身,食落唔油膩,咬落酥脆可口!怕乾既話
仲有埋沙律醬比你。小妹忍唔住係咁食,食到最尾仲有件炸金菇架!最後仲追加多一份,太為食了!
咕嚕雞包 $62
烘過既包十分香酥,對切完都唔會走樣,一咬麵包碎跌到一檯都係。食落帶陣陣牛油香,麵包質感又夠軟熟,剩係個包已經覺得好食!
麵包夾住炸雞扒,炸到好似吉烈咁,不過炸粉唔算厚;咬落好脆之餘雞肉仲保持到肉汁,肉質尚算嫩,配埋咬落多汁既厚切新鮮菠蘿,成個包頓時變得好清新。
成個包就好似將一碟菠蘿咕嚕雞球漢堡化,小店的用心製作,簡單又好味。
芝士+煙肉+荷包蛋 $52
其實小妹鍾意呢個包多過咕嚕包,貌似簡單既組合,組合埋又新鮮整起既真係好食。
裡面的芝士呈半溶既狀態,切開個荷包蛋仲有流心架,當中的煙肉唔似煙肉,初時仲以為入面夾左豬扒,因為佢係偏似火腿扒個類較為厚身,仲要有煎過架,鹹香味足真係好惹味!
陀地西多 $66
到呢款壓軸甜品出場,西多士唔再係配牛油同蜜糖!呢款個名咁有氣勢既西多,配搭既係花生醬雪糕同蜜糖脆脆!
件西多炸得唔油膩,配埋雪糕一冷一熱真係好夾!個花生醬雪糕,雪糕質感食落帶點冰感,仲食到有花生碎,花生味好香,好鍾意呀,加埋當中既蜜糖脆脆食仲可以增加口感。如果雪糕既份量可再多點會更好,因為完全唔夠喉,我唔介意加錢架。